A határozati javaslat elfogadásához
egyszerű többség szükséges, 
az előterjesztés nyilvános ülésen tárgyalható! 

Tisztelt Képviselő-testület!


Bátaszék Város Önkormányzatának Képviselő-testülete a személyszállítási szolgáltatásokról szóló 2012. évi XLI. törvény (a továbbiakban: Személyszállítási törvény) 23. § (2)–(5) bekezdése alapján 2025. július 9. napján ajánlattételi felhívást tett közzé Bátaszék város közigazgatási területén végzendő helyi, menetrend szerinti, autóbusszal történő személyszállítási tevékenység ellátására 2026. január 1. napjától kezdődően, 5 éves időtartamra. Bátaszék Város Önkormányzat Képviselő-testülete a 263/2025. (XI.06.) határozatával a helyi, menetrendszerinti autóbusszal végzett személyszállítási tevékenység közszolgáltatási szerződés keretében történő ellátására vonatkozó pályázati eljárást eredménytelennek nyilvánította. 
A szolgáltatás folyamatosságának biztosítása érdekében Bátaszék Város Önkormányzat Képviselő-testülete 301/2025. (XII.10.) határozatával a vasúti és közúti személyszállítási közszolgáltatásról, valamint az 1191/69/EGK és az 1107/70/EGK tanácsi rendelet hatályon kívül helyezéséről szóló Európai Parlament és a Tanács 1370/2007/EK rendelete 5. cikk (5) bekezdésére, valamint a Személyszállítási Törvény 24.§ (4) és (5) bekezdésére hivatkozással szükséghelyzeti intézkedést hozott. Ennek keretében az autóbusszal végzett helyi menetrendszerinti személyszállítási szolgáltatás ellátására 2026. január 1. napjától az új pályázat alapján kiválasztott szolgáltatóval kötendő közszolgáltatási szerződés hatályba lépéséig, de legfeljebb 2026. december 31. napjáig terjedő időszakra közvetlenül megbízta a Szolgáltatót, a MÁV Személyszállítási Zártkörűen Működő Részvénytársaságot.

A kiadások csökkentése érdekében más személyszállítási konstrukciók is megvizsgálásra kerültek. Ennek eredményeként Különcélú autóbusszal végzett menetrend szerinti személyszállítási szolgáltatás tárgyban került nyílt pályázati felhívás közzétételre. Az eljárás sikeressége érdekében négy vállalkozás került közvetlenül megkeresésre. 
Az ajánlattételi határidő lejártáig egy ajánlattevő nyújtotta be ajánlatát, a MÁV Személyszállítási Zártkörűen Működő Részvénytársaság.

Az ajánlati ár nettó 977,-Ft/km. Amennyiben a gázolaj ára nagykereskedelmi ára nettó 500,-Ft/liter összeget meghaladja, úgy a felek kötelesek az ajánlati árat újra tárgyalni.
Az ajánlati árat ÁFA összege is terheli, mivel a szolgáltatás teljesítéséért fizetett díj nem minősül ellentételezésnek/támogatásnak.
Az Önkormányzat esetében az ÁFA nem visszaigényelhető. 
Az ennek megfelelően korrigált ajánlati ár 1.241,-Ft/km.
Továbbá ebben a konstrukcióban állami támogatás nem vehető igénybe.A jelenleg érvényes közszolgáltatási szerződés szerint a szolgáltatási egységár nettó 1.237,7,-Ft/km. ÁFA fizetési kötelezettség nem áll fenn.
A fentiekre tekintettel ebben a formában nem javasoljuk a szolgáltatás igénybevételét.


Új pályázati eljárás lefolytatása szükséges annak érdekében, hogy a feladat ellátására 2027. január 1-jétől a közszolgáltatási szerződés megkötésre kerülhessen.
A személyszállítási szolgáltatásokról szóló 2012. évi XLI. törvény (a továbbiakban: Autv.)  4. § (4) bekezdése szerint a települési önkormányzatok önként vállalt feladata lehet a helyi közösségi közlekedéssel kapcsolatosan egyebek mellett:
· a helyi személyszállítási közszolgáltatások megszervezése, a közlekedési szolgáltató kiválasztása, a helyi személyszállítási közszolgáltatások – a személyszállítási közszolgáltatási szerződés megkötésével történő - megrendelése,
· a helyi közlekedés díjainak szerződés keretében történő megállapítása, a helyi személyszállítási közszolgáltatás bevételekkel nem fedezett indokolt költségeinek megtérítése, a szolgáltatások teljesítésének ellenőrzése,
· a település helyi közszolgáltatási személyszállítási szolgáltatásának ellátására menetrendi koncepciók kidolgozása.

Az Autv. 23. § (1) bekezdése alapján belföldi személyszállítási közszolgáltatás végzésére - így a helyire is - a közlekedési szolgáltató kizárólag közszolgáltatási szerződés keretében bízható meg (egyes, a törvényben meghatározott eset kivételével).

Az Autv. 23. § (2) bekezdése szerint: „A szolgáltatási koncesszióra irányuló közszolgáltatási szerződést………….e törvény pályázatra vonatkozó szabályai szerint kell megkötni azzal, hogy az e törvény és egyéb jogszabály által nem szabályozott kérdések tekintetében a koncesszióról szóló 1991. évi XVI. törvény előírásait kell figyelembe venni.”

A közbeszerzésekről szóló 2015. évi CXLIII. törvény (a továbbiakban: Kbt.) 8. § (6) bekezdése alapján a „szolgáltatási koncesszió e törvény szerinti ajánlatkérő által, írásban megkötött visszterhes szerződés, amelynek keretében az ajánlatkérő szolgáltatás nyújtását rendeli meg, az ajánlatkérő ellenszolgáltatása a szolgáltatás hasznosítási jogának meghatározott időre történő átengedése vagy e jog átengedése pénzbeli ellenszolgáltatással együtt, amely együtt jár a szolgáltatás hasznosításához kapcsolódó működési kockázatnak a koncessziós jogosult általi viselésével.”

A Kbt. 14. § (3) bekezdés b) pontja szerint e törvényt – szolgáltatási koncesszió esetén – nem kell alkalmazni a személyszállítási szolgáltatásokról szóló törvény szerinti közúti személyszállítási közszolgáltatásra vonatkozó szerződés megkötése esetén.

Az Autv. 23. § (4) bekezdés szerint: „Az 1370/2007/EK rendelet 7. cikk (2) bekezdésében előírt előzetes tájékoztatási kötelezettség teljesítését követően a pályázati felhívást az ellátásért felelősnek a Magyar Közlöny mellékleteként megjelenő Hivatalos Értesítőben a hivatalos honlapján, továbbá az önkormányzatnak a helyben szokásos módon is közzé kell tennie a pályázat benyújtási határidejét legalább 60 nappal megelőzően. A felhívásban az 1370/2007/EK rendelet 7. cikk (2) bekezdés a), c) és d) pontjában előírtak mellett tájékoztatást kell adni a pályázaton való részvétel és a pályázati kiírás beszerzési lehetőségének feltételeiről, az ajánlattétel határidejéről, az elbírálás módjáról és szempontjairól, az eredményhirdetés és a szerződéskötés legkésőbbi időpontjáról.”

A fent hivatkozott EK. Rendelet értelmében nem kötelező az ajánlati felhívást legalább egy évvel korábban közzé tenni az Európai Unió Hivatalos lapjában, „amennyiben a közszolgáltatási szerződés éves szinten 50.000 kilométert meg nem haladó személyszállítási közszolgáltatás nyújtására vonatkozik.” Az előző évi beszámolók szerint– melyeket minden évben a képviselő-testület is tárgyalt– 30.000 kilométer alatt volt a felhasználás e tekintetben. 

Az Autv. 23 § (5) bekezdése emellett rögzíti azt, hogy a pályázati kiírásnak a felhívásban szereplő információkon túl milyen adatokat kell tartalmaznia. A határozat melléklete szerinti pályázati felhívás is ennek figyelembevételével került összeállításra.

Az ajánlattételi felhívás és annak mellékletei (szerződéstervezet, nyilatkozatok) a képviselő-testület zárt ülésére kerül beterjesztésre jóváhagyásra. Az elképzelésnek megfelelően a pályázati eljárást lezáró végső döntést a képviselő-testület legkésőbb a decemberi ülésén meg tudja majd hozni. Javasolom, hogy a képviselő-testület a határozati javaslat elfogadásával írja ki a pályázatot a menetrendszerinti helyi személyszállítás végzésére. 

1. számú H a t á r o z a t i   j a v a s l a t :

Különcélú autóbusszal végzett menetrend szerinti személyszállítási szolgáltatás tárgyú beszerzési eljárás eredménytelenné nyilvánítására

Bátaszék Város Önkormányzatának Képviselő-testülete
a) különcélú autóbusszal végzett menetrend szerinti személyszállítási szolgáltatás tárgyú beszerzési eljárást eredménytelenné nyilvánítja;
b) felkéri a Bátaszéki Közös Önkormányzati Hivatal jegyzőjét az ajánlattevő értesítésére.
Határidő: 2026. szeptember 30.
Felelős:  Kondriczné dr. Varga Erzsébet jegyző
               (értesítés megküldéséért) 

Határozatról értesül:  MÁV Zrt.
	                         KÖH Pénzügyi Iroda
 	                         irattár


2. számú H a t á r o z a t i   j a v a s l a t :

autóbusszal végzett menetrend szerinti helyi személyszállítás közszolgáltatójának kiválasztására irányuló pályázati felhívás elfogadására

Bátaszék Város Önkormányzatának Képviselő-testülete
c) a személyszállítási szolgáltatásokról szóló 2012. évi XLI. törvény 23. § (2)-(5) bekezdéseiben foglaltakra figyelemmel Bátaszék városban, autóbusszal végzett menetrend szerinti személyszállítás közszolgáltatójának kiválasztására irányuló és a határozat mellékletét képező pályázati felhívást jóváhagyja;
d) felhatalmazza a város jegyzőjét a felhívás közzétételére, és a pályázati eljárás lefolytatására.
Határidő: 2026. szeptember 30.
Felelős:  Kondriczné dr. Varga Erzsébet jegyző
               (a pályázati kiírás elküldéséért) 

Határozatról értesül:  KÖH Pénzügyi Iroda
 	                         irattár

…./2026. (IX…) önk.-i határozat melléklete

Bátaszék Város Önkormányzatának pályázati felhívása helyi, menetrend szerinti, autóbusszal végzett személyszállítási tevékenység közszolgáltatási szerződés keretében történő ellátására

Bátaszék Város Önkormányzatának Képviselő-testülete a személyszállítási szolgáltatásokról szóló 2012. évi XLI. törvény 23. § (2)-(5) bekezdése alapján pályázatot ír ki Bátaszék város közigazgatási területén végzendő helyi, menetrend szerinti, autóbusszal történő személyszállítási tevékenység ellátására.

1. A pályázat kiírójának neve, címe, telefon-, és faxszáma:
Bátaszék Város Önkormányzatának Képviselő-testülete
7140 Bátaszék, Szabadság u. 4.
Telefon: +36/74-591-500; fax: +36/74-591-505

1. Az eljárás tárgya:
Bátaszék város közigazgatási területén helyi, menetrend szerinti autóbuszos személyszállítási tevékenység végzése kizárólagos joggal, valamint a személyszállítási tevékenységgel összefüggő előkészítési, irányítási és ellenőrzési feladatok végrehajtása.

1. A szerződés típusának meghatározása:
Közszolgáltatási szerződés, melynek időtartama 2 év.

1. A teljesítés helye: Bátaszék város közigazgatási területe.

1. Részvételi feltételek: A pályázat nyílt, egyfordulós, nyelve magyar.
1. A pályázaton pályázóként részt vehetnek azon belföldi vagy külföldi székhelyű jogi személyek, melyek megfelelnek a pályázati dokumentációban foglalt pénzügyi, gazdasági, műszaki alkalmassági feltételeknek. Külföldi székhelyű szolgáltató a pályázaton abban az esetben vehet részt, ha országában is biztosított a menetrend szerinti autóbusz-közlekedésben a nemzeti elbánás a külföldiek számára.
1. A pályázó által a szolgáltatás nyújtása során működtetett eszközöknek meg kell felelnie a tiszta közúti járművek beszerzésének az alacsony kibocsátású mobilitás támogatása érdekében történő előmozdításáról szóló 397/2022. (X. 20.) Korm. rendeletben szereplő szempontok hatályos jogszabályok szerinti minimum elvárásainak.

1. A pályázati kiírás (dokumentáció) beszerzési feltételei
A pályázati dokumentáció beszerzésének határideje: a felhívás Hivatalos Értesítőben történő megjelentetését követően az ajánlattételi határidőig.
Ára: 70.000 Ft + áfa
Pénznem: HUF
A fizetés feltételei és módja: a pályázati dokumentáció ellenértékét Bátaszék Város Önkormányzatának az OTP Nyrt.-nél vezetett 11746005-15414076 számlájára kell átutalni a dokumentáció átvételét megelőzően, vagy befizetni a Bátaszéki Közös Önkormányzati Hivatal pénztárába.
A pályázati dokumentáció rendelkezésre bocsátásnak módja: a befizetés igazolását követően, a hivatali munkanapokon 7.30–13.30 óráig, az ajánlattétel napján 7.30–11 óráig a felhívás 9. pontjában meghatározott elérhetőségen vehető át.
A pályázati dokumentáció megvétele az eljárásban való részvétel feltétele. A megvásárolt pályázati dokumentáció másra nem ruházható át.
1. A pályázati kiírás (dokumentáció) beszerzésének határideje:
A Magyar Közlöny mellékleteként megjelenő Hivatalos Értesítőben való közzétételtől számított 60 nap.
1. A pályázat benyújtásának határideje: 
A Hivatalos Értesítőben történő megjelenést követő 60. nap, vagy az azt követő első munkanapon 11 óráig.
1. Az ajánlat benyújtásának címe:
Bátaszéki Közös Önkormányzati Hivatal,
7140 Bátaszék, Szabadság u. 4. emelet 5. sz. iroda,

1. Az ajánlat felbontásának helye, ideje:
Bátaszéki Közös Önkormányzati Hivatal,
7140 Bátaszék, Szabadság u. 4. jegyzői iroda emelet 7. sz. ajtó.
Ideje: az ajánlattételi határidőt követő első munkanap 14 óra.

1. Az eredményhirdetés legkésőbbi időpontja: Az ajánlatok benyújtását követő 60. nap

1. A szerződéskötés legkésőbbi időpontja: 2026.12.20.


1. Elbírálás módja és szempontjai: 
A kiíró az ajánlattételi felhívásban meghatározott alkalmassági követelmények és bírálati szempontok alapján dönt és az összességében legelőnyösebb ajánlatot benyújtó ajánlattevővel köt szerződést.


